Egil Møller (DF), 2000-04-28:
Regeringens redegørelse om etik og genteknologi er både interessant og måske også skræmmende læsning.
Dette område er så kompliceret og vanskeligt at overskue, at intet menneske med rette kan påstå at være i stand til at overskue alle konsekvenser af den nye viden og den teknologiske anvendelse. Genteknologien stiller menneskeheden over for en række etiske og dermed politiske udfordringer.
Den nye teknologi giver os nye muligheder for at bryde ind i naturens biologiske kredsløb.
Vi politikere har sammen med befolkningen en pligt til at tage stilling til, hvordan vi kan og vil anvende den nye teknologi.
Det er vel vanskeligt, og man kan sige, at det er naturligt, at alle folkeslag ønsker sig øget velstand og øget livskvalitet, og dette skal nås ved, at vi samtidig sikrer, at naturen ikke går amok, for at sige det populært, så vi må have et så højt sikkerhedsniveau som overhovedet muligt. Kan den nye teknologi bibringe kommende generationer en højere velfærd, er det positivt.
Problemet er dog set med Dansk Folkepartis øjne
, om vi har tilstrækkelig sikkerhed og viden om denne nye teknologi.
Udviklingen inden for området går stærkt, idet forskningen er globaliseret.
Når vi ser på, hvordan genteknologien kan anvendes til gavn ikke alene for mennesker, men også for den omliggende natur, må vi samtidig acceptere en eventuel risiko for skader, som vi på nuværende tidspunkt ikke kan forudse - det er der formentlig enighed om i alle partier - sådan at vi tager de størst mulige sikkerhedsmæssige foranstaltninger, når den nye teknik anvendes for at skaffe bedre fødevarer, et bedre miljø og forbedrede sundhedsvilkår for alt levende.
Menneskeheden har gennem generationer gjort opdagelser
Den nye teknologi vil også på sundhedsområdet give bedre muligheder for hurtigere og mere præcise diagnoser og behandlingsmetoder.
Inden for plante- og fødevareområdet vil der kunne frembringes bedre og flere fødevarer til verdens stadig stigende befolkningstal.
Denne udvikling kan give bekymringer om, hvorvidt vi griber uhensigtsmæssigt ind i naturens orden.
Dansk Folkeparti ønsker, at denne debat intensiveres mellem alle implicerede parter, det vil sige forskerne, virksomhederne og offentligheden.
Det er således afgørende vigtigt, at der sker en international regulering af genteknologien.
Samtidig bør Danmark internationalt arbejde for, at etiske principper bliver indarbejdet i globalt regi.
En vinkel på etiske rammer omfatter bl.a. dyrevelfærden.
Vi må sikre, at dyr ikke lider unødige smerter, lidelser, angst eller får varige men i bestræbelserne på at opnå nye forskningsresultater.
Uanset at lovgivningen på området kun delvis er reguleret internationalt, er det vigtigt, at de danske forbrugere kan være så sikre som overhovedet muligt på, at de varer, der købes, er underkastet en grundig miljø- og sundhedsmæssig risikovurdering.
Forbrugerne har derfor krav på en optimal mærkning af bl.a. fødevarer, hvori indgår genmodificerede produkter, eller som er frembragt ved hjælp af genteknologi.
På det handelspolitiske område har der i årevis foregået en diskussion mellem USA og EU om gensplejsede fødevarer og afgrøder.
Dette eksempel viser, at der bør findes løsninger i WTO-regi, der tager hensyn til mine tidligere fremførte bemærkninger.
En global miljøaftale, der tager sit udgangspunkt i stærkere forsigtighedsprincipper, er ønskelig.
Som følge af de store kapitalkrav, der ofte stilles til en udforskning og udvikling af nye teknologier, er det vigtigt, at forbrugerne sikres en effektiv konkurrence på området. På patentområdet kan Dansk Folkeparti tilslutte sig forbud mod patentering af det menneskelige legeme.
Dansk forskning inden for genteknologi er i rivende udvikling.
Uanset det er vanskeligt og kompliceret at overskue genteknologien, så bør hele den danske befolkning inddrages i debatten.
At gymnasier og fagskoler inddrages i og får information om genteknologi, er naturligt.
Samtidig er det vigtigt, at den danske presse er interesseret og oplysende om de seneste nye opdagelser inden for området. Det er sikkert, at menneskeheden har fået nye muligheder og derfor også påtager sig et stort ansvar for den samlede naturs overlevelse.